Siriese oorlewende deel gru verhaal van gasaanval | Netwerk24
Siriese oorlewende deel gru verhaal van gasaanval
Kassem Eid is byna dood in 'n gasaanval in Sirië in 2013.
Hy is gebore en het grootgeword in die buitewyke van Damaskus onder die Al-Assad-bewind.
Eid bly nou in Duitsland nadat hy gehelp is om te ontsnap uit die land waarnatoe hy eendag wil terugkeer – maar nie terwyl pres. Basjar al-Assad nog daar is nie.
Die skrywer van die boek My Country: A Syrian Memoir, het aan Sky News vertel van die aand toe hy deur 'n saringasaanval vergiftig is en hoe hy hoop om met die werk wat hy doen die lyding van onskuldige mense in Sirië te beëindig.
In 'n opiniestuk in The New York Times, skryf Eid dat hy in die somer van 2013 gesien het hoe kinders en kleuters van honger sterf. Vriende wat probeer het om die dorp waar hulle woon te verlaat, is gevang, gemartel en doodgemaak.
"Ons het die verminkte liggame begrawe."
Ons het in die kamer rondgestrompel, gehyg na asem en opgegooi.
Hy skryf dat hy en drie vriende: Aboe Abdo, Ahmad en Alm Dar, 'n voormalige bevelvoerder in die Siriese weermag by 'n verlate woonstel in die middestad ingetrek het.
"Die beleg het veroorsaak dat ons onkruid en blare eet en in vullisdromme gaan krap om te oorleef. Die aand van 20 Augustus 2013 het ons vier uur lank na kos gesoek. Daar was nie eens kos in die vullis nie. Uiteindelik het ons wilde gras gevind, dit gekook, soos sop gedrink en gaan slaap.
"Die volgende oggend was ons in 'n stryd gewikkel om 'n chemiese aanval te oorleef. Ahmad en Abdo het uit die bed gespring, gesukkel om asem te haal en aanhoudend gehoes. Ek het water op my gesig gegooi in 'n poging om die brandende gevoel te verminder. Ons het in die kamer rondgestrompel, gehyg na asem en opgegooi.
"Daar was 'n harde, dringende klop aan ons deur. 'Help, asseblief, hulle is besig om te sterf!' het ons buurvrou Oemm Khaled uitgeroep. Sy het haar kinders van vier en ses jaar oud onder elke arm gehad. Hulle was bewusteloos. Hul gesiggies was blou en geel en daar was skuim by hul mond."